Vierde verdagte vas vir Sithole-moordDie voorblad van die Sunday Times van 19 April 2015 met foto’s van die aanval op Emmanuel Sithole. Die foto’s is deur James Oatway geneem. Foto: http://www.thepaperboy.com/ ŉ Vierde verdagte is Maandagaand in hegtenis geneem in verband met die moord op die Mosambieker Emmanuel Sithole wat die afgelope naweek in Alexandra, noord van Johannesburg, vermoor is. Lt.kol. Lungelo Dlamini, polisiewoordvoerder, het gesê al vier verdagtes sal Dinsdag in die Alexandra-landdroshof verskyn op ŉ aanklag van moord. Sithole (35), ŉ straatverkoper van sigarette, is die naweek in ŉ straat in Alexandra aangeval. Volgens Dlamini het die verdagtes Sithole glo genader en produkte geneem sonder om daarvoor te betaal. ŉ Rusie het ontstaan en Sithole is met ŉ mes gesteek. Hy is na ŉ plaaslike kliniek geneem waar hy later gesterf het. Foto’s van Sithole wat aangeval word en bloeiend langs die straat lê, het Sondag op die Sunday Times-koerant se voorblad verskyn. Die foto’s het ŉ opskudding op sosiale media veroorsaak en die polisie het ŉ beloning van R100 000 aangebied vir inligting wat tot die verdagtes se inhegtenisneming kan lei. Sithole se moord vorm vermoedelik deel van die vlaag xenofobiese aanvalle wat die afgelope twee weke deur die land spoel. Die presidensie het Maandag bevestig dat sewe mense al tydens die geweld doodgemaak is, van wie drie Suid-Afrikaners en vier buitelanders.